સુરેન્દ્રનગર જિલ્લામાં આરોગ્ય વિષયક સેવા પૂરી પાડવામાં ફિમેલ હેલ્થ વર્કરોનો અગત્યનો ફાળો રહેલો છે. ઘેર-ઘેર ફરી સર્વે કરવાનો હોય, રસીકરણ કરવાનું હોય, પ્રસૂતા માતાને પહેલા અને પછી અપાતા માર્ગદર્શનમાં ફિમેલ હેલ્થ વર્કરો કામ કરે છે. ત્યારે બુધવારે વિવિધ પડતર પ્રશ્નોના નિરાકરણ માટે ફિમેલ હેલ્થ વર્કરોએ જિલ્લા પંચાયત કચેરી ખાતે અડીંગો જમાવીને બેસી ગયા હતા.જિલ્લા પંચાયત કચેરીના મુખ્ય દ્વાર પાસે બેસી જઇ ફિમેલ હેલ્થ વર્કરોએ મુખ્ય જિલ્લા આરોગ્ય અધિકારી પી.કે.પરમારને લેખીત રજૂઆત કરી હતી. ત્યારબાદ અધિકારીઓએ લાજવાને બદલે ગાજતાં મહિલા કર્મીઓ કલેક્ટર સમક્ષ પોતાની મુશ્કેલી જણાવી હતી. આ દરમિયાન આરોગ્ય અધિકારીઓ જિલ્લાભરમાં પી.એસ.સી. અને સી.એસ.સી.માં ચેકીંગ હાથ ધર્યું છે. જેમાં છ કર્મચારીઓ ગેરહાજર જણાયા હતા. આથી એક દિવસનો પગાર કાપી લેવા આદેશો કરવામાં આવતા દોડધામ મચી છે.